《石菖蒲》
元代·刘诜

盆池有灵苗，石罅忘偪仄。微根乱繁丝，疏叶散纤碧。

苔莓封巉岩，沙水明的皪。所贵含贞姿，终然傲苍色。

道人勤养护，黄悴辄剪剔。常与贝叶书，珍爱同几格。

豫章蟠青冥，风雨作霹雳。小大固尔殊，赋分焉得易。

相期乔松交，岁晚坚九节。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。